Никанор Пара је увек био веран свом скромном пореклу. Себе сматра левичарем, мада његов однос према десници није био искључив, услед чега је имао неколико проблема са екстремним присталицама обеју страна. Током шездесетих година, пре него што је на превару усликан са супругом америчког председника Ричарда Никсона, аутор је био у добрим односима и са Кубом и са САД. Године 1969, у тренуцима када се од латиноамеричких уметника очекивало да заузму левичарске позиције, Пара је рекао уругвајском писцу Марију Бенедетију да иако га је Кубанска револуција дубоко заинтересовала, а догађаји у Вијетнаму и Африци веома погодили, он није политички песник.